**Úspešné projekty medzinárodnej spolupráce**

Zabezpečiť kvalitnú prípravu žiakov na budúce povolanie zahŕňa aj rozvíjanie spolupráce so školami v medzinárodnom meradle.

V školskom roku 2016/2017 sa podarilo SOŠ stavebnej v Žiline rozšíriť spoluprácu s talianskou strednou odbornou školou [Istituto Aldini Valeriani](http://www.iav.it/) v Bologni a poľskou školou Zespól Szkół Budowlanych im. Papieża Jana Pawła II v Opole.

V rámci spolupráce s Talianskom sa v októbri uskutočnil dvojtýždenný výmenný pobyt našich žiakov z odboru mechanik hasičskej techniky. Absolvovali odbornú prax v medzinárodnej spoločnosti ACMA. Prax bola zameraná na montáž, údržbu a opravu strojov. Spoznali nové pracovné postupy, naučili sa čítať technické manuály a výkresy, zoznámili sa s logistikou firmy, jej históriou, súčasnosťou aj budúcimi projektmi. Na záver boli pozvaní riaditeľom firmy na oficiálnu poradu s ostatnými pracovníkmi. Vďaka ubytovaniu v rodinách spoznali život talianskej rodiny.

V novembri prišli na stáž do SOŠ stavebnej v Žiline žiaci z Bologne, ktorí si vyskúšali svoje vedomosti a zručnosti v oblasti opráv nákladných a osobných automobilov a diagnostiky.  Pôsobili v servisoch Auto Becchi s.r.o., Reem, s.r.o. a D.I.L.A.N. servis. Radi by sme touto cestou firmám poďakovali za možnosť absolvovať praktický výcvik v ich priestoroch. Súčasťou pobytu bolo aj spoznávanie kultúry a histórie našej krajiny. Zorganizovali sme hodiny anglického jazyka s budúcimi maturantmi, kde hostia z Talianska predstavili svoju krajinu a školu.

So strednou školou z Opole má SOŠ stavebná v Žiline úspešnú spoluprácu už niekoľko rokov.  V novembri tohto roku sa uskutočnili mobility v rámci programu Erasmus+ pre 10 poľských žiakov z odborov murár a montér suchých stavieb. Cieľom ich pobytu boli práce so sadrokartónom a obkladačské práce. Naša škola má veľmi dobre vybudované tzv. suché dvory pre stavebné profesie, čo nám umožňuje prevádzať praktický výcvik aj v chladnejších mesiacoch. Vďaka našim investorom mali žiaci možnosť pracovať na stavbe rodinného domu. Nakoľko aplikujeme v našich projektoch pri hodnotení ECVET systém, žiaci písali svoje osobné záznamy o každom dni, rekapitulovali spoločne so svojím mentorom celodennú prácu a posledný deň dostali hodnotenie v podobe ECVET karty.

Ocenením schopností, zručností a vedomostí bolo slávnostné odovzdávanie certifikátov účastníkom stáže riaditeľom SOŠ stavebnej v Žiline Josefom Ilčíkom aj za účasti riaditeľky poľskej školy. Pri tejto príležitosti podpísali predstavitelia obidvoch škôl dohodu o vzájomnej spolupráci pri výmene žiakov a pedagogických zamestnancov.

Zúčastniť sa mobility v zahraničí predstavuje pre žiakov nielen zoznámenie sa so spôsobom fungovania vzdelávacieho systému, ale aj zoznámenie sa s históriou a kultúrou krajiny. Stáže otvárajú žiakom brány do sveta práce, zabezpečujú ich vysoko kvalitnú odbornú prípravu pre budúce povolanie, podporujú internacionalizáciu SOŠ stavebnej v Žiline, zvýšia záujem žiakov o štúdium cudzieho jazyka a dostávajú školu do povedomia rodičov a širokej verejnosti.